**STRĂNUTĂ PĂPĂDIA**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am început de la un timp

Să mă scutur de flori...

Îmi e dor d-un cald anotimp

Să mă trezească-n zori...

Pe geamul-nchis acum apare

Doar irisul, ce nu e floare,

Iar câmpul obrazului e măturat

De genele ce lacrimi le-au uscat...

Mi se așterne grăbită iarna la picioare,

Mâinile nu mai sunt sărutate de soare,

Lichidul din vene ușor dispare,

Se retrag râurile, se-nghesuie la vale...

Îmi plâng de milă ideile tinere,

S-au așezat să-și ia la revedere-n linie,

Îmi părăsesc corpul secat

De buzele vântului uscat...

Mi-a suflat și peste suflet

Și timid s-a speriat:

Era doar o păpădie

Ce de frică-a strănutat...

Îmi e dor de primăvară

Viață nouă parcă-ar fi,

Dar florile de-s iubiri se usucă

Cât de-adânc tu le-ai sădi...